钦定古今图书集成/历象汇编/庶征典/第123卷 > 宣帝太建二年五月乙卯仪同黄法𣰰献瑞璧一按陈书宣帝本纪云云===北魏。=== > 《为朝臣贺凉州瑞石表》唐·上官仪
## 钦定古今图书集成/历象汇编/庶征典/第123卷 > 宣帝太建二年五月乙卯仪同黄法𣰰献瑞璧一按陈书宣帝本纪云云===北魏。=== > 《为朝臣贺凉州瑞石表》唐·上官仪

臣元嘉等言：“臣闻太阳含字，天之命也；德水呈文，地
之符也。是知光膺宝历，非幽赞无以享鸿名；对越两
仪，非神物何以昌丕绪？故有元龟负卦，繇表轩功；朱
鸟衔书，兆彰姬箓：非圣人之抚运，孰能与于此乎？”伏
惟皇帝陛下庆韫上元，与天皇而合德；祥凝太始，体
耀魄以齐明。作周锡嗣，王业本于水翼；生商降祉，宝
祚基于玉筐。然后枢电效神，皇虹授彩，彤云澹景，标
映龙颜；瑞火流光，呈发鸟迹。由是凝图作极，握纪中
天，化洽九垓，恩绵八表。功成戢武，散𬴂服于桃园；业
定弘文，覃正朔于昌海。辑五玉而彰礼备，陈万舞而
表乐成。至德至仁，垂拱岩廊之上；乃圣乃神，远算庙
堂之下。宪文王而授立，招天奖于梦龄。象汉帝以登
贤。选仁明于刻〈阙〉国重曜而临照，家万宇而永贞。是
以淹岁亢阳，离辉昇而元泽降；春畴罕阙，震方建而
年稼登。受册之辰，随轻轮而翊佳气；夏弦之月，接飞
盖而吐芝英。郡国陈孝德之符，烟浮雾集；县道奏明灵之贶，电击雷奔。岂与夫日至月书，可同年而语矣？
伏见梁州都督李袭誉表奏昌松瑞石，合百一十字，
文曰：“高皇海出，多子李久王；八千年太平天子李世
民王；千年太子李治书，燕山人乐太国主尚注谔奖
文，仁迈《千古大王》、五王、六王、七王、十王、凤尾才子、七
佛、《八菩萨》及《上果佛》田天子武文贞《观昌大圣》，延四
方上下万治，忠孝为善。”其文不次者，略而不载。敕遣
礼部郎中柳逞驰驿检覆，并同所奏。皆素文玉洁，若
琼树之华滋；元质碧鲜，拟翠微之远色。虽复霞熛冠
岳，晖镂诛于介丘；海镜浮山，昭列名于稽岊。方兹秀
丽，曾何足云。臣等历选皇猷，稽《河图》于东序，详观帝
箓，披册府于西昆。娲燧以前，不可得而知矣；羲农以
降，乃考载而言焉。若乃马遰尧坛，凤御虞册，麟游吐
字，颇涉刘邦；叶蠹为文，才称病已。元石降征于典午，
赤伏锡命于炎精，皆髣髴如神，征文见意，或旁通以
取证，或索隐以求端，犹且动色当年，光华曩志。矧兹
天册，显发灵瑞，颂圣德之钦明，通史笔之扬《尧典》。述
国祚之悠永，倍龟策之卜周年。追美先朝，衍轩丘之
德姓；式昭储瑞；发钧台之光华，岂非天鉴孔明，圣犹
大者祥弥著；灵心至察，“德加厚者祚逾长。是用越契
超绳，光前振古，绩无与二，庆溢登千。”臣等自省微生，
幸沾鸿造，荷重光之煦育，睹三才之宅心。雀跃无以
表其诚，凫趋不足胜其喜。臣等无任悦豫之至。